Book of Wei 17

魏書十七　　張樂於張徐傳第十七 Wei Book 17: Biographies of Zhang, Yue, Yu, Zhang, and Xu

張遼 Zhang Liao
張遼字文遠，雁門馬邑人也. 本聶壹之後，以避怨變姓. 少為郡吏. 漢末，並州刺史丁原以遼武力過人，召為從事，使將兵詣京都. 何進遣詣河北募兵，得千餘人. 還，進敗，以兵屬董卓. 卓敗，以兵屬呂布，遷騎都尉. 布為李傕所敗，從布東奔徐州，領魯相，時年二十八. 太祖破呂布於下邳，遼將其眾降，拜中郎將，賜爵關內侯. 數有戰功，遷裨將軍. 袁紹破，別遣遼定魯國諸縣. 與夏侯淵圍昌豨於東海，數月糧盡，議引軍還，遼謂淵曰：「數日已來，每行諸圍，豨輒屬目視遼. 又其射矢更稀，此必豨計猶豫，故不力戰. 遼欲挑與語，儻可誘也？」乃使謂豨曰：「公有命，使遼傳之. 」豨果下與遼語，遼為說「太祖神武，方以德懷四方，先附者受大賞」. 豨乃許降. 遼遂單身上三公山，入豨家，拜妻子. 豨歡喜，隨詣太祖. 太祖遣豨還，責遼曰：「此非大將法也. 」遼謝曰：「以明公威信著於四海，遼奉聖旨，豨必不敢害故也. 」從討袁譚、袁尚於黎陽，有功，行中堅將軍. 從攻尚於鄴，尚堅守不下. 太祖還許，使遼與樂進拔陰安，徙其民河南. 複從攻鄴，鄴破，遼別徇趙國、常山，招降緣山諸賊及黑山孫輕等. 從攻袁譚，譚破，別將徇海濱，破遼東賊柳毅等. 還鄴，太祖自出迎遼，引共載，以遼為蕩寇將軍. 複別擊荊州，定江夏諸縣，還屯臨潁，封都亭侯. 從征袁尚於柳城，卒與虜遇，遼勸太祖戰，氣甚奮，太祖壯之，自以所持麾授遼. 遂擊，大破之，斬單于蹋頓. 傅子曰：太祖將征柳城，遼諫曰：「夫許，天子之會也. 今天子在許，公遠北征，若劉表遣劉備襲許，據之以號令四方，公之勢去矣. 」太祖策表必不能任備，遂行也.

時荊州未定，複遣遼屯長社. 臨發，軍中有謀反者，夜驚亂起火，一軍盡擾. 遼謂左右曰：「勿動. 是不一營盡反，必有造變者，欲以動亂人耳. 」乃令軍中，其不反者安坐. 遼將親兵數十人，中陳而立. 有頃定，即得首謀者殺之. 陳蘭、梅成以氐六縣叛，太祖遣于禁、臧霸等討成，遼督張郃、牛蓋等討蘭. 成偽降禁，禁還. 成遂將其眾就蘭，轉入灊山. 灊中有天柱山，高峻二十餘裏，道險狹，步徑裁通，蘭等壁其上. 遼欲進，諸將曰：「兵少道險，難用深入. 」遼曰：「此所謂一與一，勇者得前耳. 」遂進到山下安營，攻之，斬蘭、成首，盡虜其眾. 太祖論諸將功，曰：「登天山，履峻險，以取蘭、成，蕩寇功也. 」增邑，假節.

太祖既征孫權還，使遼與樂進、李典等將七千餘人屯合肥. 太祖征張魯，教與護軍薛悌，署函邊曰「賊至乃發」. 俄而權率十萬眾圍合肥，乃共發教，教曰：「若孫權至者，張、李將軍出戰；樂將軍守護軍，勿得與戰. 」諸將皆疑. 遼曰；「公遠征在外，比救至，彼破我必矣. 是以教指及其未合逆擊之，折其盛勢，以安眾心，然後可守也. 成敗之機，在此一戰，諸君何疑？」李典亦與遼同. 於是遼夜募敢從之士，得八百人，椎牛饗將士，明日大戰. 平旦，遼被甲持戟，先登陷陳，殺數十人，斬二將，大呼自名，沖壘入，至權麾下. 權大驚，眾不知所為，走登高塚，以長戟自守. 遼叱權下戰，權不敢動，望見遼所將眾少，乃聚圍遼數重. 遼左右麾圍，直前急擊，圍開，遼將麾下數十人得出，餘眾號呼曰：「將軍棄我乎！」遼複還突圍，拔出餘眾. 權人馬皆披靡，無敢當者. 自旦戰至日中，吳人奪氣，還修守備，眾心乃安，諸將鹹服. 權守合肥十餘日，城不可拔，乃引退. 遼率諸軍追擊，幾複獲權. 太祖大壯遼，拜征東將軍. 孫盛曰；夫兵固詭道，奇正相資，若乃命將出征，推轂委權，或賴率然之形，或憑掎角之勢，群帥不和，則棄師之道也. 至於合肥之守，縣弱無援，專任勇者則好戰生患，專任怯者則懼心難保. 且彼眾我寡，必懷貪墯；以致命之兵，擊貪墯之卒，其勢必勝；勝而後守，守則必固. 是以魏武推選方員，參以同異，為之密教，節宣其用；事至而應，若合符契，妙矣夫！建安二十一年，太祖複征孫權，到合肥，循行遼戰處，歎息者良久. 乃增遼兵，多留諸軍，徙屯居巢.

關羽圍曹仁於樊，會權稱籓，召遼及諸軍悉還救仁. 遼未至，徐晃已破關羽，仁圍解. 遼與太祖會摩陂. 遼軍至，太祖乘輦出勞之，還屯陳郡. 文帝即王位，轉前將軍. 魏書曰：王賜遼帛千匹，谷萬斛. 分封兄汎及一子列侯. 孫權複叛，遣遼還屯合肥，進遼爵都鄉侯. 給遼母輿車，及兵馬送遼家詣屯，敕遼母至，導從出迎. 所督諸軍將吏皆羅拜道側，觀者榮之. 文帝踐阼，封晉陽侯，增邑千戶，並前二千六百戶. 黃初二年，遼朝洛陽宮，文帝引遼會建始殿，親問破吳意狀. 帝歎息顧左右曰：「此亦古之召虎也. 」為起第舍，又特為遼母作殿，以遼所從破吳軍應募步卒，皆為虎賁. 孫權複稱籓. 遼還屯雍丘，得疾. 帝遣侍中劉曄將太醫視疾，虎賁問消息，道路相屬. 疾未瘳，帝迎遼就行在所，車駕親臨，執其手，賜以禦衣，太官日送禦食. 疾小差，還屯. 孫權複叛，帝遣遼乘舟，與曹休至海陵，臨江. 權甚憚焉，敕諸將：「張遼雖病，不可當也，慎之！」是歲，遼與諸將破權將呂範. 遼病篤，遂薨于江都. 帝為流涕，諡曰剛侯. 子虎嗣. 六年，帝追念遼、典在合肥之功，詔曰：「合肥之役，遼、典以步卒八百，破賊十萬，自古用兵，未之有也. 使賊至今奪氣，可謂國之爪牙矣. 其分遼、典邑各百戶，賜一子爵關內侯. 」虎為偏將軍，薨. 子統嗣.

樂進 Yue Jin
樂進字文謙，陽平衛國人也. 容貌短小，以膽烈從太祖，為帳下吏. 遣還本郡募兵，得千餘人，還為軍假司馬、陷陳都尉. 從擊呂布於濮陽，張超於雍丘，橋曨於苦，皆先登有功，封廣昌亭侯. 從征張繡於安眾，圍呂布於下邳，破別將，擊眭固於射犬，攻劉備於沛，皆破之，拜討寇校尉. 渡河攻獲嘉，還，從擊袁紹於官渡，力戰，斬紹將淳於瓊. 從擊譚、尚於黎陽，斬其大將嚴敬，行遊擊將軍. 別擊黃巾，破之，定樂安郡. 從圍鄴，鄴定，從擊袁譚於南皮，先登，入譚東門. 譚敗，別攻雍奴，破之. 建安十一年，太祖表漢帝，稱進及于禁、張遼曰：「武力既弘，計略周備，質忠性一，守執節義，每臨戰攻，常為督率，奮強突固，無堅不陷，自援枹鼓，手不知倦. 又遣別征，統禦師旅，撫眾則和，奉令無犯，當敵制決，靡有遺失. 論功紀用，宜各顯寵. 」於是禁為虎威；進，折沖；遼，蕩寇將軍.

進別征高幹，從北道入上黨，回出其後. 幹等還守壺關，連戰斬首. 幹堅守未下，會太祖自征之，乃拔. 太祖征管承，軍淳於，遣進與李典擊之. 承破走，逃入海島，海濱平，荊州未服，遣屯陽翟. 後從平荊州，留屯襄陽，擊關羽、蘇非等，皆走之，南郡諸郡山谷蠻夷詣進降. 又討劉備臨沮長杜普、旌陽長梁大，皆大破之. 後從征孫權，假進節. 太祖還，留進與張遼、李典屯合肥，增邑五百，並前凡千二百戶. 以進數有功，分五百戶，封一子列侯；進遷右將軍. 建安二十三年薨，諡曰威侯. 子綝嗣. 綝果毅有父風，官至揚州刺史. 諸葛誕反，掩襲殺綝，詔悼惜之，追贈衛尉，諡曰湣侯. 子肇嗣.

于禁 Yu Jin
于禁字文則，泰山钜平人也. 黃巾起，鮑信招合徒眾，禁附從焉. 及太祖領兗州，禁與其黨俱詣為都伯，屬將軍王朗. 朗異之，薦禁才任大將軍. 太祖召見與語，拜軍司馬，使將兵詣徐州，攻廣威，拔之，拜陷陳都尉. 從討呂布於濮陽，別破布二營於城南，又別將破高雅於須昌. 從攻壽張、定陶、離狐，圍張超於雍丘，皆拔之. 從征黃巾劉辟、黃邵等，屯版梁，邵等夜襲太祖營，禁帥麾下擊破之，斬（辟）邵等，盡降其眾. 遷平虜校尉. 從圍橋蕤於苦，斬蕤等四將. 從至宛，降張繡. 繡複叛，太祖與戰不利，軍敗，還舞陰. 是時軍亂，各間行求太祖，禁獨勒所將數百人，且戰且引，雖有死傷不相離. 虜追稍緩，禁徐整行隊，鳴鼓而還. 未至太祖所，道見十餘人被創裸走，禁問其故，曰：「為青州兵所劫. 」初，黃巾降，號青州兵，太祖寬之，故敢因緣為略. 禁怒，令其眾曰：「青州兵同屬曹公，而還為賊乎！」乃討之，數之以罪. 青州兵遽走詣太祖自訴. 禁既至，先立營壘，不時謁太祖. 或謂禁：「青州兵已訴君矣，宜促詣公辨之. 」禁曰：「今賊在後，追至無時，不先為備，何以待敵？且公聰明，譖訴何緣！」徐鑿塹安營訖，乃入謁，具陳其狀. 太祖悅，謂禁曰：「淯水之難，吾其急也，將軍在亂能整，討暴堅壘，有不可動之節，雖古名將，何以加之！」於是錄禁前後功，封益壽亭侯. 複從攻張繡於穰，禽呂布於下邳，別與史渙、曹仁攻眭固於射犬，破斬之.

太祖初征袁紹，紹兵盛，禁原為先登. 太祖壯之，乃遣步卒二千人，使禁將，守延津以拒紹，太祖引軍還官渡. 劉備以徐州叛，太祖東征之. 紹攻禁，禁堅守，紹不能拔. 複與樂進等將步騎五千，擊紹別營，從延津西南緣河至汲、獲嘉二縣，焚燒保聚三十餘屯，斬首獲生各數千，降紹將何茂、王摩等二十餘人. 太祖複使禁別將屯原武，擊紹別營於杜氏津，破之. 遷裨將軍，後從還官渡. 太祖與紹連營，起土山相對. 紹射營中，士卒多死傷，軍中懼. 禁督守土山，力戰，氣益奮. 紹破，遷偏將軍. 冀州平. 昌豨複叛，遣禁征之. 禁急進攻豨；豨與禁有舊，詣禁降. 諸將皆以為豨已降，當送詣太祖，禁曰：「諸君不知公常令乎！圍而後降者不赦. 夫奉法行令，事上之節也. 豨雖舊友，禁可失節乎！」自臨與豨決，隕涕而斬之. 是時太祖軍淳于，聞而歎曰：「豨降不詣吾而歸禁，豈非命耶！」益重禁. 臣松之以為圍而後降，法雖不赦；囚而送之，未為違命. 禁曾不為舊交希冀萬一，而肆其好殺之心，以戾眾人之議，所以卒為降虜，死加惡諡，宜哉. 東海平，拜禁虎威將軍. 後與臧霸等攻梅成，張遼、張郃等討陳蘭. 禁到，成舉眾三千餘人降. 既降複叛，其眾奔蘭. 遼等與蘭相持，軍食少，禁運糧前後相屬，遼遂斬蘭、成. 增邑二百戶，並前千二百戶. 是時，禁與張遼、樂進、張郃、徐晃俱為名將，太祖每征伐，咸遞行為軍鋒，還為後拒；而禁持軍嚴整，得賊財物，無所私入，由是賞賜特重. 然以法禦下，不甚得士眾心. 太祖常恨硃靈，欲奪其營. 以禁有威重，遣禁將數十騎，齎令書，徑詣靈營奪其軍，靈及其部眾莫敢動；乃以靈為禁部下督，眾皆震服，其見憚如此. 遷左將軍，假節鉞，分邑五百戶，封一子列侯.

建安二十四年，太祖在長安，使曹仁討關羽於樊，又遣禁助仁. 秋，大霖雨，漢水溢，平地水數丈，禁等七軍皆沒. 禁與諸將登高望水，無所回避，羽乘大船就攻禁等，禁遂降，惟龐德不屈節而死. 太祖聞之，哀歎者久之，曰：「吾知禁三十年，何意臨危處難，反不如龐德邪！」會孫權禽羽，獲其眾，禁複在吳. 文帝踐阼，權稱籓，遣禁還. 帝引見禁，鬚髮皓白，形容憔悴，泣涕頓首. 帝慰諭以荀林父、孟明視故事，魏書載制曰：「昔荀林父敗績于邲，孟明喪師於殽，秦、晉不替，使複其位. 其後晉獲狄土，秦霸西戎，區區小國，猶尚若斯，而況萬乘乎？樊城之敗，水災暴至，非戰之咎，其複禁等官. 」拜為安遠將軍. 欲遣使吳，先令北詣鄴謁高陵. 帝使豫於陵屋畫關羽戰克、龐德憤怒、禁降服之狀. 禁見，慚恚發病薨. 子圭嗣封益壽亭侯. 諡禁曰厲侯.

張郃 Zhang He
張郃字俊乂，河間鄚人也. 漢末應募討黃巾，為軍司馬，屬韓馥. 馥敗，以兵歸袁紹. 紹以郃為校尉，使拒公孫瓚. 瓚破，郃功多，遷甯國中郎將. 太祖與袁紹相拒於官渡，漢晉春秋曰：郃說紹曰：「公雖連勝，然勿與曹公戰也，密遣輕騎鈔絕其南，則兵自敗矣. 」紹不從之. 紹遣將淳於瓊等督運屯烏巢，太祖自將急擊之. 郃說紹曰：「曹公兵精，往必破瓊等；瓊等破，則將軍事去矣，宜急引兵救之. 」郭圖曰：「郃計非也. 不如攻其本營，勢必還，此為不救而自解也. 」郃曰：「曹公營固，攻之必不拔，若瓊等見禽，吾屬盡為虜矣. 」紹但遣輕騎救瓊，而以重兵攻太祖營，不能下. 太祖果破瓊等，紹軍潰. 圖慚，又更譖郃曰：「郃快軍敗，出言不遜. 」郃懼，乃歸太祖. 臣松之案武紀及袁紹傳並雲袁紹使張郃、高覽攻太祖營，郃等聞淳於瓊破，遂來降，紹眾於是大潰. 是則緣郃等降而後紹軍壞也. 至如此傳，為紹軍先潰，懼郭圖之譖，然後歸太祖，為參錯不同矣.

太祖得郃甚喜，謂曰：「昔子胥不早寤，自使身危，豈若微子去殷、韓信歸漢邪？」拜郃偏將軍，封都亭侯. 授以眾，從攻鄴，拔之. 又從擊袁譚於渤海，別將軍圍雍奴，大破之. 從討柳城，與張遼俱為軍鋒，以功遷平狄將軍. 別征東萊，討管承，又與張遼討陳蘭、梅成等，破之. 從破馬超、韓遂於渭南. 圍安定，降楊秋. 與夏侯淵討鄜賊梁興及武都氐. 又破馬超，平宋建. 太祖征張魯，先遣郃督諸軍討興和氐王竇茂. 太祖從散關入漢中，又先遣郃督步卒五千於前通路. 至陽平，魯降，太祖還，留郃與夏侯淵等守漢中，拒劉備. 郃別督諸軍，降巴東、巴西二郡，徙其民於漢中. 進軍宕渠，為備將張飛所拒，引還南鄭. 拜蕩寇將軍. 劉備屯陽平，郃屯廣石. 備以精卒萬餘，分為十部，夜急攻郃. 郃率親兵搏戰，備不能克. 其後備於走馬穀燒都圍，淵救火，從他道與備相遇，交戰，短兵接刃. 淵遂沒，郃還陽平. 魏略曰：淵雖為都督，劉備憚郃而易淵. 及殺淵，備曰：「當得其魁，用此何為邪！」當是時，新失元帥，恐為備所乘，三軍皆失色. 淵司馬郭淮乃令眾曰：「張將軍，國家名將，劉備所憚；今日事急，非張將軍不能安也. 」遂推郃為軍主. 郃出，勒兵安陳，諸將皆受郃節度，眾心乃定. 太祖在長安，遣使假郃節. 太祖遂自至漢中，劉備保高山不敢戰. 太祖乃引出漢中諸軍，郃還屯陳倉.

文帝即王位，以郃為左將軍，進爵都鄉侯. 及踐阼，進封鄚侯. 詔郃與曹真討安定盧水胡及東羌，召郃與真並朝許宮，遣南與夏侯尚擊江陵. 郃別督諸軍渡江，取洲上屯塢. 明帝即位，遣南屯荊州，與司馬宣王擊孫權別將劉阿等，追至祁口，交戰，破之. 諸葛亮出祁山. 加郃位特進，遣督諸軍，拒亮將馬謖於街亭. 謖依阻南山，不下據城. 郃絕其汲道，擊，大破之. 南安、天水、安定郡反應亮，郃皆破平之. 詔曰：「賊亮以巴蜀之眾，當虓虎之師. 將軍被堅執銳，所向克定，朕甚嘉之. 益邑千戶，並前四千三百戶. 」司馬宣王治水軍於荊州，欲順沔入江伐吳，詔郃督關中諸軍往受節度. 至荊州，會冬水淺，大船不得行，乃還屯方城. 諸葛亮複出，急攻陳倉，帝驛馬召郃到京都. 帝自幸河南城，置酒送郃，遣南北軍士三萬及分遣武衛、虎賁使衛郃，因問郃曰：「遲將軍到，亮得無已得陳倉乎！」郃知亮縣軍無穀，不能久攻，對曰：「比臣未到，亮已走矣；屈指計亮糧不至十日. 」郃晨夜進至南鄭，亮退. 詔郃還京都，拜征西車騎將軍.

郃識變數，善處營陳，料戰勢地形，無不如計，自諸葛亮皆憚之. 郃雖武將而愛樂儒士，嘗薦同鄉卑湛經明行修，詔曰：「昔祭遵為將，奏置五經大夫，居軍中，與諸生雅歌投壺. 今將軍外勒戎旅，記憶體國朝. 朕嘉將軍之意，今擢湛為博士. 」

諸葛亮複出祁山，詔郃督諸將西至略陽，亮還保祁山，郃追至木門，與亮軍交戰，飛矢中郃右膝，薨，魏略曰：亮軍退，司馬宣王使郃追之，郃曰：「軍法，圍城必開出路，歸軍勿追. 」宣王不聽. 郃不得已，遂進. 蜀軍乘高布伏，弓弩亂髮，矢中郃髀. 諡曰壯侯. 子雄嗣. 郃前後征伐有功，明帝分郃戶，封郃四子列侯. 賜小子爵關內侯.

徐晃 Xu Huang
徐晃字公明，河東楊人也. 為郡吏，從車騎將軍楊奉討賊有功，拜騎都尉. 李傕、郭汜之亂長安也，晃說奉，令與天子還洛陽，奉從其計. 天子渡河至安邑，封晃都亭侯. 及到洛陽，韓暹、董承日爭鬥，晃說奉令歸太祖；奉欲從之，後悔. 太祖討奉於梁，晃遂歸太祖.

太祖授晃兵，使擊卷、卷音墟權反. 原武賊，破之，拜裨將軍. 從征呂布，別降布將趙庶、李鄒等. 與史渙斬眭固於河內. 從破劉備，又從破顏良，拔白馬，進至延津，破文醜，拜偏將軍. 與曹洪擊氵隱強賊祝臂，破之，又與史渙擊袁紹運車於故市，功最多，封都亭侯. 太祖既圍鄴，破邯鄲，易陽令韓範偽以城降而拒守，太祖遣晃攻之. 晃至，飛矢城中，為陳成敗. 範悔，晃輒降之. 既而言於太祖曰：「二袁未破，諸城未下者傾耳而聽，今日滅易陽，明日皆以死守，恐河北無定時也. 原公降易陽以示諸城，則莫不望風. 」太祖善之. 別討毛城，設伏兵掩擊，破三屯. 從破袁譚於南皮，討平原叛賊，克之. 從征蹋頓，拜橫野將軍. 從征荊州，別屯樊，討中廬、臨沮、宜城賊. 又與滿寵討關羽於漢津，與曹仁擊周瑜於江陵. 十五年，討太原反者，圍大陵，拔之，斬賊帥商曜. 韓遂、馬超等反關右，遣晃屯汾陰以撫河東，賜牛酒，令上先人墓. 太祖至潼關，恐不得渡，召問晃. 晃曰：「公盛兵於此，而賊不復別守蒲阪，知其無謀也. 今假臣精兵臣松之雲：案晃于時未應稱臣，傳寫者誤也. 渡蒲阪津，為軍先置，以截其裏，賊可擒也. 」太祖曰：「善. 」使晃以步騎四千人渡津. 作塹柵未成，賊梁興夜將步騎五千餘人攻晃，晃擊走之，太祖軍得渡. 遂破超等，使晃與夏侯淵平隃麋、汧諸氐，與太祖會安定. 太祖還鄴，使晃與夏侯淵平鄜、夏陽餘賊，斬梁興，降三千餘戶. 從征張魯. 別遣晃討攻櫝、仇夷諸山氐，皆降之. 遷平寇將軍. 解將軍張順圍. 擊賊陳福等三十餘屯，皆破之.

太祖還鄴，留晃與夏侯淵拒劉備於陽平. 備遣陳式等十餘營絕馬鳴閣道，晃別征破之，賊自投山谷，多死者. 太祖聞，甚喜，假晃節，令曰：「此閣道，漢中之險要咽喉也. 劉備欲斷絕外內，以取漢中. 將軍一舉，克奪賊計，善之善者也. 」太祖遂自至陽平，引出漢中諸軍. 複遣晃助曹仁討關羽，屯宛. 會漢水暴隘，於禁等沒. 羽圍仁於樊，又圍將軍呂常於襄陽. 晃所將多新卒，以羽難與爭鋒，遂前至陽陵陂屯. 太祖複還，遣將軍徐商、呂建等詣晃，令曰：「須兵馬集至，乃俱前. 」賊屯偃城. 晃到，詭道作都塹，示欲截其後，賊燒屯走. 晃得偃城，兩面連營，稍前，去賊圍三丈所. 未攻，太祖前後遣殷署、硃蓋等凡十二營詣晃. 賊圍頭有屯，又別屯四塚. 晃揚聲當攻圍頭屯，而密攻四塚. 羽見四塚欲壞，自將步騎五千出戰，晃擊之，退走，遂追陷與俱入圍，破之，或自投沔水死. 太祖令曰：「賊圍塹鹿角十重，將軍致戰全勝，遂陷賊圍，多斬首虜. 吾用兵三十餘年，及所聞古之善用兵者，未有長驅徑入敵圍者也. 且樊、襄陽之在圍，過於莒、即墨，將軍之功，逾孫武、穰苴. 」晃振旅還摩陂，太祖迎晃七裏，置酒大會. 太祖舉卮酒勸晃，且勞之曰：「全樊、襄陽，將軍之功也. 」時諸軍皆集，太祖案行諸營，士卒咸離陳觀，而晃軍營整齊，將士駐陳不動. 太祖歎曰：「徐將軍可謂有周亞夫之風矣. 」

文帝即王位，以晃為右將軍，進封逯鄉侯. 及踐阼，進封楊侯. 與夏侯尚討劉備於上庸，破之. 以晃鎮陽平，徙封陽平侯. 明帝即位，拒吳將諸葛瑾於襄陽. 增邑二百，並前三千一百戶. 病篤，遺令斂以時服.

性儉約畏慎，將軍常遠斥候，先為不可勝，然後戰，追奔爭利，士不暇食. 常歎曰：「古人患不遭明君，今幸遇之，常以功自效，何用私譽為！」終不廣交援. 太和元年薨，諡曰壯侯. 子蓋嗣. 蓋薨，子霸嗣. 明帝分晃戶，封晃子孫二人列侯.

初，清河硃靈為袁紹將. 太祖之征陶謙，紹使靈督三營助太祖，戰有功. 紹所遣諸將各罷歸，靈曰：「靈觀人多矣，無若曹公者，此乃真明主也. 今已遇，複何之？」遂留不去. 所將士卒慕之，皆隨靈留. 靈後遂為好將，名亞晃等，至後將軍，封高唐亭侯. 九州春秋曰：初，清河季雍以鄃叛袁紹而降公孫瓚，瓚遣兵衛之. 紹遣靈攻之. 靈家在城中，瓚將靈母弟置城上，誘呼靈. 靈望城涕泣曰：「丈夫一出身與人，豈複顧家耶！」遂力戰拔之，生擒雍而靈家皆死. 魏書曰：靈字文博. 太祖既平冀州，遣靈將新兵五千人騎千匹守許南. 太祖戒之曰：「冀州新兵，數承寬緩，暫見齊整，意尚怏怏. 卿名先有威嚴，善以道寬之，不然即有變. 」靈至陽翟，中郎將程昂等果反，即斬昂，以狀聞. 太祖手書曰：「兵中所以為危險者，外對敵國，內有奸謀不測之變. 昔鄧禹中分光武軍西行，而有宗歆、馮愔之難，後將二十四騎還洛陽，禹豈以是減損哉？來書懇惻，多引咎過，未必如所雲也. 」文帝即位，封靈鄃侯，增其戶邑. 詔曰：「將軍佐命先帝，典兵歷年，威過方、邵，功逾絳、灌. 圖籍所美，何以加焉？朕受天命，帝有海內，元功之將，社稷之臣，皆朕所與同福共慶，傳之無窮者也. 今封隃侯. 富貴不歸故鄉，如夜行衣繡. 若平常所志，原勿難言. 」靈謝曰：「高唐，宿所原. 」於是更封高唐侯，薨，諡曰威侯.

評曰：太祖建茲武功，而時之良將，五子為先. 於禁最號毅重，然弗克其終. 張郃以巧變為稱，樂進以驍果顯名，而鑒其行事，未副所聞. 或注記有遺漏，未如張遼、徐晃之備詳也.